CELEX: 32013R1357
Language: bg
Date: 2013-12-17 00:00:00
Title: Регламент за изпълнение (ЕС) № 1357/2013 на Комисията от 17 декември 2013 година за изменение на Регламент (ЕИО) № 2454/93 за определяне на разпоредби за прилагане на Регламент (ЕИО) № 2913/92 на Съвета за създаване на Митнически кодекс на Общността

18.12.2013   
            
            
               BG
            
            
               Официален вестник на Европейския съюз
            
            
               L 341/47
            
         РЕГЛАМЕНТ ЗА ИЗПЪЛНЕНИЕ (ЕС) № 1357/2013 НА КОМИСИЯТА
   от 17 декември 2013 година
   за изменение на Регламент (ЕИО) № 2454/93 за определяне на разпоредби за прилагане на Регламент (ЕИО) № 2913/92 на Съвета за създаване на Митнически кодекс на Общността
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕИО) № 2913/92 на Съвета от 12 октомври 1992 г. относно създаване на Митнически кодекс на Общността (1), и по-специално член 247 от него,
   като има предвид, че:
   
               (1)
            
            
               Непреференциалните правила за произход следва да бъдат прилагани към всички непреференциални мерки на търговската политика, включително към антидъмпинговите и изравнителните мита.
            
         
               (2)
            
            
               В член 24 от Регламент (ЕИО) № 2913/92 е заложен основният принцип, че за стоките, чието производство включва участието на повече от една държава, се счита, че произхождат от държавата, в която са претърпели последната си съществена, икономически обоснована обработка или преработка в оборудвано за тази цел предприятие и довела до производството на нов продукт или която представлява важен стадий за производството.
            
         
               (3)
            
            
               По силата на Регламент (ЕС) № 513/2013 на Комисията (2) фотоволтаичните модули или панели от кристален силиций и техните ключови компоненти се облагат с временни антидъмпингови мита при деклариране за свободно обращение.
            
         
               (4)
            
            
               С оглед да се осигури правилното и еднакво прилагане на временните антидъмпингови мита е необходимо да се установи прецизно правило за тълкуване на принципа на член 24 от Регламент (ЕИО) № 2913/92 за определяне на произхода на продуктите, обхванати от посочените мерки, по отношение на фотоволтаичните модули или панели от кристален силиций и един от техните ключови компоненти — фотоволтаичните клетки от кристален силиций.
            
         
               (5)
            
            
               Производственият процес на фотоволтаичните модули или панели от кристален силиций може да бъде разделен на следните основни етапи: производство на силициеви пластини; преработка на силициевите пластини във фотоволтаични клетки от кристален силиций; комплектуване на няколко фотоволтаични клетки от кристален силиций във фотоволтаичен модул или панел от кристален силиций.
            
         
               (6)
            
            
               Най-важният стадий в производството на фотоволтаични модули или панели от кристален силиций е преработката на силициевите пластини във фотоволтаични клетки от кристален силиций. Това е решаващият производствен стадий, по време на който предназначението на компонентите на панела или модула става окончателно и те придобиват своите специфични качества.
            
         
               (7)
            
            
               Поради това следва да бъде считано, че тази трансформация съставлява последната съществена трансформация в производствения процес на фотоволтаични модули или панели от кристален силиций в съответствие с член 24 от Регламент (ЕИО) № 2913/92. Така държавата на производство на фотоволтаичните клетки от кристален силиций следва да бъде държавата на непреференциален произход на фотоволтаичните модули или панели от кристален силиций.
            
         
               (8)
            
            
               С Решение 94/800/ЕО (3) Съветът одобри, наред с другото, Споразумението относно правилата за произход (СТО — ГАТТ 1994) в приложение към окончателния акт, подписан в Маракеш на 15 април 1994 г. Съгласно принципите, заложени в посоченото споразумение за работната програма за хармонизация, определянето на държавата, в която стоките са претърпели своята последна съществена трансформация, следва на първо място да се основава на държавата, в която производственият процес е довел до промяна в тарифното класиране. Само когато този критерий не позволява да се определи държавата на последната съществена трансформация, могат да бъдат използвани други критерии, като например критерият за добавена стойност или определянето на специфична операция по преработка. Уместно е в митническото законодателство на ЕС да бъдат използвани същите принципи.
            
         
               (9)
            
            
               Фотоволтаичните клетки от кристален силиций се класират в позиция 8541 от Хармонизираната система (ХС). Фотоволтаичните модули или панели от кристален силиций се класират в същата позиция. Вложените материали — силициевите пластини — се класират в позиция по ХС 3818. По този начин правилото, основано на промяна в тарифната позиция, адекватно изразява последната съществена трансформация на фотоволтаичните клетки от кристален силиций. Същевременно то не позволява комплектуването на фотоволтаични модули или панели от кристален силиций от клетки да придава произход на крайния продукт, тъй като и панелите, и клетките се класират в една и съща позиция.
            
         
               (10)
            
            
               В случая на фотоволтаичните модули или панели от кристален силиций не е уместно използването на правило за произход, основано на добавената стойност, което обикновено се съчетава с правилото за промяна на тарифната позиция, за определянето на продукти, чиято последна трансформация е операция по комплектуване, тъй като необходимата предвидимост и правна сигурност ще бъдат по-добре постигнати по отношение на тези продукти чрез посочване на най-значимия производствен етап.
            
         
               (11)
            
            
               Необходимо е едно така наречено „остатъчно“ правило с цел да се определи произходът на фотоволтаичните модули или панели от кристален силиций, когато първичното правило за промяна в тарифната позиция не е изпълнено. В този случай произходът на фотоволтаичните клетки от кристален силиций или на основната част, изразена в стойност, на фотоволтаичните клетки от кристален силиций следва да съставлява произходът на панела или модула.
            
         
               (12)
            
            
               При определени условия фотоволтаичните модули или панели от кристален силиций могат да бъдат класирани и в позиция 8501 по ХС. За тези фотоволтаични панели или модули от кристален силиций следва също да бъде определено правило, подобно на правилото за позиция 8541 по ХС.
            
         
               (13)
            
            
               Поради това Регламент (ЕИО) № 2454/93 на Комисията (4) следва съответно да бъде изменен.
            
         
               (14)
            
            
               Комитетът по Митническия кодекс не представи становище. Беше счетено за необходимо изготвянето на акт за изпълнение и председателят представи проекта на акт за изпълнение на апелативния комитет за допълнително обсъждане. Апелативният комитет не представи становище,
            
         ПРИЕ НАСТОЯЩИЯ РЕГЛАМЕНТ:
   Член 1
   Приложение 11 към Регламент (ЕИО) № 2454/93 се изменя в съответствие с приложението към настоящия регламент.
   Член 2
   Настоящият регламент влиза в сила на седмия ден след публикуването му в Официален вестник на Европейския съюз.
   
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 17 декември 2013 година.
      
         
            За Комисията
         
         
            Председател
         
         José Manuel BARROSO
      
   
   
      (1)  ОВ L 302, 19.10.1992 г., стр. 1.
   
      (2)  Регламент (ЕС) № 513/2013 на Комисията от 4 юни 2013 г. за налагане на временно антидъмпингово мито върху вноса на кристални силициеви фотоволтаични модули и ключови компоненти (т.е. елементи и полупроводникови пластини) с произход или изпратени от Китайската народна република и за изменение на Регламент (ЕС) № 182/2013 за въвеждане на регистрационен режим за вноса на тези стоки с произход или изпратени от Китайската народна република (ОВ L 152, 5.6.2013 г., стр. 5).
   
      (3)  Решение 94/800/ЕО на Съвета от 22 декември 1994 г. относно сключването от името на Европейската общност, що се отнася до въпроси от нейната компетентност, на споразуменията, постигнати на Уругвайския кръг на многостранните преговори (1986—1994) (ОВ L 336, 23.12.1994 г., стр. 1).
   
      (4)  Регламент (ЕИО) № 2454/93 на Комисията от 2 юли 1993 г. за определяне на разпоредби за прилагане на Регламент (ЕИО) № 2913/92 на Съвета за създаване на Митнически кодекс на Общността (ОВ L 253, 11.10.1993 г., стр. 1).
   
      ПРИЛОЖЕНИЕ
      Приложение 11 към Регламент (ЕИО) № 2454/93 се изменя, както следва:
      
                  1.
               
               
                  Между позициите за продукти с кодове по КН ex 8482 и ex 8520 се добавя следната позиция:
                  
                              „Ex85 01
                           
                           
                              Фотоволтаични модули или панели от кристален силиций
                           
                           
                              Производство от материали от която и да било позиция, освен от позицията на продукта и от позиция 8541.
                              Когато продуктът е произведен от материали, класирани в позиция 8501 или в позиция 8541, произходът на тези материали е произходът на продукта.
                              Когато продуктът е произведен от материали, класирани в позиция 8501 или в позиция 8541 с произход от повече от една държава, произходът на материалите с най-голяма стойност е произходът на продукта.“
                           
                        
            
                  2.
               
               
                  Между позициите за продукти с кодове по КН ex 8528 и ex 8542 се добавя следната позиция:
                  
                              „Ex85 41
                           
                           
                              Фотоволтаични клетки, модули или панели от кристален силиций
                           
                           
                              Производство от материали от която и да било позиция, освен от позицията на продукта.
                              Когато продуктът е произведен от материали, класирани в позиция 8541, произходът на тези материали е произходът на продукта.
                              Когато продуктът е произведен от материали, класирани в позиция 8541 с произход от повече от една държава, произходът на материалите с най-голяма стойност е произходът на продукта.“